钦定古今图书集成/明伦汇编/皇极典/第232卷 > 《敬一箴》〈有序〉明·世宗
## 钦定古今图书集成/明伦汇编/皇极典/第232卷 > 《敬一箴》〈有序〉明·世宗

夫敬者，有其心而不忽之谓也。元后敬则不失天下，诸侯敬则不失其国，卿大夫敬则不失其家，士庶人敬则不失其身。禹曰：“后克艰厥后，臣克艰厥臣。” 《五子之歌》有曰：“予临兆民，如朽索之驭六马。为人上者，奈何不敬？” 其推广敬之一言，可谓明矣。一者，纯乎理而无杂之谓也。伊尹曰：“德惟一，动罔不吉。德二三，动罔不凶。” 其推广一之一言，可谓明矣。盖位为元后，承天付托，受天明命，作万方之君。一言一动，一政一令，寔理乱安危之所系，若此心忽而不敬，则此德岂能纯而不杂哉？故必兢惕畏慎，于郊禋之时，俨神明之鉴享，发政临民，端庄戒谨，唯恐拂于人情。于独处之时，思我之咎，何如改之不吝，思我之德，“何如勉而不懈。” 凡诸事至物来究夫至理，唯敬是持，唯一是协，所以尽为天子之职，庶不沗厥祖厥亲。由是九族亲之，黎民怀之，仁泽覃及于四海矣。朕以冲人，缵承丕绪，自谅德维寡昧，勉而行之，欲尽持敬之功，以驯致乎一德。其先务又在虚心寡欲，驱除邪逸，信任耆德，为之匡辅，敷求善人，布列“庶位，斯可行纯王之道，以坐致太平雍熙之至治也。” 朕因读书而有得焉，乃述此以自勖云。

“人有此心，万理咸治，体而行之，唯德是据。敬焉一焉，
所当先务，匪一弗纯，匪敬弗聚。”元后奉天，长此万夫，
发政施仁，期保鸿图。敬怠纯驳，应验顿殊，征诸天人，
如鼓应桴。朕荷天眷，为民之主，德或不类，以为大惧。
唯敬惟一，执之甚固，畏天勤民，不遑宁处。曰敬维何，
怠荒必除。郊则恭诚，庙严孝趋，肃于明庭，慎于闲居“省躬察咎，儆戒无虞。曰一维何？纯乎天理。弗参以三，
弗贰以二。行顾其言，终如其始。清虚无欲，日新不　
圣贤法言，备见诸经。我其究之，择善必精。左右辅弼，
贵于忠贞。我其任之，鉴别必明。斯之谓一，斯之谓敬。
君德既修，万邦则正。天亲民怀，允延厥庆。光前垂后，
绵衍蕃盛。咨尔诸侯，卿与大夫，以至士”庶，一遵斯谟。
主敬协一，罔敢或渝。以保禄位，以完其躯。古有《盘铭》，
目接心警。汤敬日跻，一德受命。朕为是箴，拳拳希圣。
庶几汤孙，底于嘉靖。